
J e g y z ő k ö n y v

Készült a Bácsalmás Város Önkormányzata Képviselő-testületének 2012. október 3-án, 15 óra 30 perc kezdettel, Bácsalmáson, a Polgármesteri Hivatal földszinti kistanácskozótermében megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Bailo Amadou, Nagy Gábor és Turcsányi Csaba képviselők (5);

dr. Keresztury Monika jegyző, Snyehola Gézáné mb. gazdasági osztályvezető, Kerényi Tamás beruházási ügyintéző és Rostás Tibor, a Bácsalmási Roma Nemzetiségi Önkormányzat elnöke (4);
Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol: dr. Bakó Mária Lujza és Bánfi Attila képviselő (2);

Nem jelezte távolmaradását: Pálmai Zoltán és dr. Tanács Róbert képviselő (2).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő jelen van (56 %). Tájékoztatásul elmondja, hogy dr. Bakó Mária Lujza és Bánfi Attila képviselők a távolmaradásukat jelezték. Jegyzőkönyv-hitelesítőknek Bailo Amadou és Nagy Gábor képviselőket javasolja, majd a javaslatát szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

244/2012. (X. 03.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Bailo Amadou és Nagy Gábor képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirendi pont megtárgyalását javasolja.
Rostás Tibor, a Bácsalmási Roma Nemzetiségi Önkormányzat elnöke kéri, hogy a nemzetiségi önkormányzatuk által ingyenesen használt mezőgazdasági földterületek további használatba adásáról is hozzon döntést a mai napon a képviselő-testület.

Németh Balázs polgármester kijelenti, hogy e kérdésben még egyeztetésre van szükség, az októberi soros ülés napirendjén fog szerepelni ez a téma. A napirendre tett javaslatát szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:
245/2012. (X. 03.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete a 2012. október 3-i rendkívüli ülésén a következő napirendi pontot tárgyalja meg:

1.
Kistérségi székhely integrált fejlesztése - Tudás és Információs Központ teljes épület felújítása kivitelezési munkáinak közbeszerzési eljárásában nyertes ajánlattevő kiválasztása

1. napirendi pont

Kistérségi székhely integrált fejlesztése - Tudás és Információs Központ teljes épület felújítása kivitelezési munkáinak közbeszerzési eljárásában nyertes ajánlattevő kiválasztása
(Az 1. sz. előterjesztés a jegyzőkönyv melléklete.)
Turcsányi Csaba bizottsági elnök elmondja, hogy a pénzügyi bizottság hosszas informálódás után az előterjesztés határozati javaslatát támogatta.

Németh Balázs polgármester szerint a határozatot ki kell egészíteniük annak megállapításával, hogy 2 érvénytelen és 4 érvényes ajánlat van. 

Dr. Keresztury Monika jegyző elmondja, hogy a mai napon kapta meg a szakértői véleményt. Megállapította, hogy a szakértői vélemény és az előterjesztésben szereplő összegzés eltér egymástól, az opciós tételekről a szakértő nem rendelkezett, így az összegek sem egyeznek, ezért számára az egész eljárás problematikusnak tűnik. A testület hatásköre, hogy megfelelő döntést hozzon. Két variáció volt, az egyik szerint az eljárási problémák miatt a testület eredménytelennek hirdeti az eljárást, a másik szerint, vállalva a kockázatot, eredményt hirdet.
Németh Balázs polgármester kérdezi a jegyzőtől, hogy ő mit javasol.

Dr. Keresztury Monika jegyző nem tud javaslatot tenni, mert a szakértői vélemény nem tiszta számára. A bizottsági ülésen kiderült, hogy nem lehet tudni, hogy egy olyan tétel, amely szerepel a műszaki leírásban, kötelező megvalósítani és szerepel a pályázatban, miért került a közbeszerzési eljárás során opciós tételként feltüntetésre, miért kellett erre külön ajánlatot tenni, és ez miért csak most derült ki. A beruházási ügyintéző az elmúlt héten még azt a tájékoztatást adta, hogy az opció egy lehetséges változat. Hétfőn kiderült, hogy ez már nem lehetséges, mert a pályázatnak a része. Ő a pályázatot nem ismeri, de azt tudja, hogy a szerződésben, amely a 194/2012. (VII. 31.) Bácsalmás v. öh. számú határozatnak a melléklete, nem szerepel opció, nincs megemlítve az ajánlattételi felhívásban. 

Beszélt a közbeszerzési szakértővel, ő az opcióról nem hajlandó írni a szakértői javaslatában, számára rendkívül zavaros ez az egész ügy. Ő az eljárás eredménytelenné nyilvánítását támogatja. Ennek is meglehet a következménye, mert időbeli csúszást eredményezhet. A másik oldalról ezek az eljárási hibák esetleges más eljárásokat, más szabálytalansági vagy egyéb eljárásokat eredményezhetnek, pénzelvonással. A testületnek kell eldönteni, hogy melyik utat választja. Az biztos, hogy valamiféle hiba a közbeszerzési eljárás során becsúszott, nem jutott el információ a közbeszerzési szakértőhöz vagy a projektmenedzserhez. Annakidején ez úgy történt, hogy amikor kiírásra került a közbeszerzési anyag, azt a projektmenedzser is még egyszer átnézte, és úgy került testület elé és úgy került kiírásra. Itt valamilyen oknál fogva most kapta a beruházási ügyintéző az információt a projektmenedzsertől, hogy mégis kötelező megvalósítani ezt a három projektelemet. Nem tud javaslatot tenni, mert mindkét lehetőségnek megvan a kockázata.

Németh Balázs polgármester szerint meglehetősen nagy kockázattal járna, ha eredménytelennek nyilvánítanák az eljárást, mert a legjobb ajánlatot adó vállalkozó valószínűsíthetően megtámadná a döntést. Az előterjesztés határozati javaslatát javasolja elfogadni, amelyet a Pénzügyi és Fejlesztési Bizottság is támogat.
Bailo Amadou képviselő kijelenti, hogy a bizottsági ülésen a többiekkel egyetemben sokáig vívódott. Azért támogatta végül az előterjesztés határozati javaslatát, mert megismerte a projektmenedzser véleményét, miszerint a pályázati finanszírozást csak azoknál a tételeknél vonják el, amelyeket nem valósítanak meg. 
Nehezményezi, hogy már két éve, sorozatosan előkészítetlen anyagokat kapnak meg. Olyan előterjesztések készítését kéri a hivatali dolgozóktól és a külsős szakemberektől, amelyek elegendő információval bírnak, és amelyek alapján döntést tudnak hozni. 
Kerényi Tamás beruházási ügyintéző megjegyzi, hogy az imént hívta fel telefonon Kúsz Tibor, aki elmondta, hogy a döntést követő napon feltöltésre kerül az EMIR rendszerbe az összes, közbeszerzéssel kapcsolatos anyag, amelyet gyorsan átnéznek, és azonnal megtámadják, ha hibát észlelnek. 
Németh Balázs polgármester – több hozzászólás nem lévén – az előterjesztés határozati javaslatát támogató bizottsági javaslat elfogadását szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:
246/2012. (X. 03.) Bácsalmás v. öh.

Kistérségi székhely integrált fejlesztése 

- Tudás és Információs Központ teljes épület 

felújítása kivitelezési munkáinak közbeszerzési 

eljárásában nyertes ajánlattevő kiválasztása 

(DAOP-5.1.2/D-09-2011-0001 projekt)
Határozat
1.
 Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a "Kistérségi székhely integrált fejlesztése - Tudás és Információs Központ" című, DAOP-5.1.2/D-09-2011-0001" jelű pályázat kivitelezési munkáinak keretében a KÉ-11570/2012. számon indított közbeszerzési eljárásban a Művelődési Ház felújításával kapcsolatban nyertes ajánlattevőnek az Emel Építőipari, Kereskedelmi és Szolgáltató Kft. (6500 Baja, Grauaug u. 2/a.) − Boskó-Ház Építkezési, Kereskedelmi és Szolgáltató Kft. (6500 Baja, Szabadság u. 14.) közös ajánlattevőt hirdeti ki nettó 131.208.352,- Ft alap, valamint az opciós tételekre adott nettó 4.630.705,- Ft összegű ajánlatával, mindösszesen 135.839.057,- Ft összegben.

2.
A Képviselő-testület úgy dönt, hogy a "Kistérségi székhely integrált fejlesztése - Tudás és Információs Központ" című DAOP-5.1.2/D-09-2011-0001" jelű pályázat kivitelezési munkáinak keretében a KÉ-11570/2012. számon indított közbeszerzési eljárásban a Művelődési Ház felújításával kapcsolatban második helyezettet nem hirdet.

3.
A Képviselő–testület felhatalmazza Németh Balázs polgármestert a vállalkozási szerződés aláírására.

Határidő: 1. pont: azonnal

                 2. pont: a Kbt-ben foglalt határidő szerint

Felelős: Németh Balázs polgármester

Operatív felelős: Kerényi Tamás beruházási ügyintéző

A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Snyehola Gézáné mb. gazdasági osztályvezető



4. Kerényi Tamás beruházási ügyintéző

- levélben:
1. SETODO Kft. (6430 Bácsalmás, Ady E. u. 40.)



2. Back Line Kft. (6726 Szeged, Lövölde u. 105.)



3. ajánlattevők

Németh Balázs polgármester – több napirendi pont nem lévén − megköszöni a részvételt, majd az ülést 15 óra 40 perckor berekeszti.
K. m. f.

                            Németh Balázs

        dr. Keresztury Monika

           polgármester                          


          jegyző

                            Bailo Amadou

                 Nagy Gábor

                                 képviselők, jegyzőkönyv-hitelesítők

